Západoslovenská energetika

Západoslovenská energetika, a. s. (ZSE) je energetická spoločnosť pôsobiaca na Slovensku so sídlom v Bratislave. Jej hlavnou úlohou je predaj a distribúcia elektrickej energie koncovým zákazníkom.  V roku 2002 sa stala súčasťou nemeckej energetickej skupiny E.ON. 1. júla 2007 sa zo ZSE vyčlenili do samostatných dcérskych spoločností služby prevádzky distribučnej sústavy ako aj obchod a predaj elektrickej energie. ZSE Energia, a.s., a Západoslovenská distribučná, a.s., sú 100 % dcérske spoločnosti ZSE.

História 
Prvá elektráreň na území Slovenska bola uvedená do prevádzky v roku 1884 v mlyne S. Ludwiga v Bratislave.. Ustanovujúce valné zhromaždenie spoločnosti Západoslovenská Elektrárna sa uskutočnilo 20. decembra 1921. Spoločnosť nadobudla právnu formu 1. júna 1922. V rámci príprav na privatizáciu sa v roku 2001 sa ZSE stala akciovou spoločnosťou. Privatizáciu uzavreli zástupcovia vlády SR a koncernu E.ON Energie so sídlom v Mníchove podpisom zmluvy o prevode 49 % akcií ZSE na E.ON Energie 19. novembra 2003. Cena tohto podielu je stanovená na 330 miliónov eur. . Na základe európskej energetickej legislatívy, ktorá má zabezpečiť nediskriminatívne podmienky na trhu s energiami došlo v júli 2007 k právnemu rozčleneniu (unbundlingu) spoločnosti, v rámci ktorého vznikli dcérske spoločnosti ZSE Energia, a.s., ako obchodník s energiami a samostatný prevádzkovateľ distribučnej siete, ZSE Distribúcia, ktorá sa neskôr premenovala na Západoslovenská distribučná, a.s.

Predaj energií 
ZSE je tradičným dodávateľom elektrickej energie na Slovensku. Pri historickom rozdelení Slovenska na Západ, Stred a Východ bola spoločnosť dodávateľom na území Západného Slovenska, t.j. na území Bratislavského, Trnavského, Nitrianskeho a Trenčianskeho kraja. Spoločnosť je ustanovená Úradom pre reguláciu sieťových odvetví ako dodávateľ poslednej inštancie dodávať elektrickú energiu v prípade, že iný dodávateľ nie je schopný plniť si svoje záväzky. Túto úlohu spoločnosť plnila v prípade ukončenia pôsobenia spoločností PBPT Holding alebo Vaša Energia.

Nekomoditné služby 
Po roku 2008 rozšírila spoločnosť svoje pôsobenie a prešla tak od dodávateľa komodity(energií) k dodávateľovi kompletných energetických riešení pre domácnosti, firmy a inštitúcie. K predaju elektriny a plynu pribudol rad nekomoditných služieb a služieb zameraných na využitie obnoviteľných zdrojov (fotovoltika, solárne kolektory,klimatizácie, rôzne druhy asistenčných služieb, viacero druhov poistení, zariadenia pre inteligentnú domácnosť, atď.). Predaj energií aj nekomoditné služby realizuje ZSE prostredníctvom dcérskej spoločnosti ZSE Energia, a.s.

Distribúcia elektriny 
Dcérska spoločnosť ZSE, Západoslovenská distribučná, a.s. , je s viac ako miliónom odberných miest najväčším distribútorom elektriny na Slovensku. Poslaním spoločnosti je spoľahlivá a bezpečná distribúcia elektriny na území západného Slovenska. Spoločnosť realizuje významné investície do obnovy a rozvoja distribučných zariadení a rozvoja elektronických služieb.

E-mobilita 
ZSE je jedným z najväčších poskytovateľov infraštruktúry pre elektromobily na Slovensku. Pod značkou ZSE Drive buduje a prevádzkuje vlastnú sieť nabíjacích staníc vo všetkých regiónoch Slovenska. Zároveň poskytuje služby v tejto oblasti pre domácnosti, firmy a mestá.

Zodpovedné podnikanie 
Spoločnosť ZSE sa dlhodobo angažuje v otázkach zodpovedného podnikania. V roku 2014 bola pre tento účel založená Nadácia ZSE. Hlavnými oblasťami podpory ZSE sú ochrana životného prostredia, podpora vzdelávania, rozvoj inovácií a verejnoprospešné aktivity zamerané na komunity.
V rokoch 2010 – 2013 spoločnosť zrekonštruovala technickú pamiatku vo svojom vlastníctve, budovu bývalej obecnej dieslovej elektrárne v Piešťanoch (budova bola prvý krát daná do užívania v roku 1906). Elektrárňa Piešťany dnes slúži verejnosti ako centrum pre vzdelávanie, kultúru, spoločenské aktivity a stretávanie.

Referencie

Externé odkazy 

Nadácia ZSE
Západoslovenská distribučná, a.s. 
ZSE Energia, a.s. 
Energetické podniky na Slovensku